Μιλώντας στην τηλεόραση του Ant1, ο Γ. Βασιλειάδης προανήγγειλε δομικές αλλαγές στον τρόπο λειτουργίας του πρωταθλήματος, υποστηρίζοντας ότι αν όλοι οι φορείς δεν δεσμευτούν να εφαρμόσουν πιο σκληρά μέτρα για την αντιμετώπιση των φαινομένων ανομίας, δεν πρόκειται να αρχίσει το πρωτάθλημα.

Αλλαγές σε πειθαρχικό κώδικα και κανόνες ασφαλείας

«Αν δεν υπάρξουν δεσμεύσεις, δεν θα αρχίσει ξανά το πρωτάθλημα», δήλωσε χαρακτηριστικά και έθεσε τους όρους για να ξαναγίνει σέντρα. Στάθηκε στην αλλαγή στους κανόνες ασφαλείας και την αλλαγή στον πειθαρχικό κώδικα, επισημαίνοντας ότι είναι αδιανόητο να μην παρέχεται στο κοινό η ασφάλεια που παρέχεται στα υπόλοιπα ευρωπαϊκά γήπεδα.

«Πρώτα θα πρέπει να γίνει αλλαγή στον πειθαρχικό κώδικα. Ζητούμε επιπλέον πειθαρχικές προβλέψεις αναφορικά με τις δηλώσεις παραγόντων, για τις βίαιες συμπεριφορές. Από κει και πέρα θα πρέπει να αλλάξει το καθεστώς αδειοδότησης των ομάδων. Σε περίπτωση που μία ομάδα μέσα σε μία χρονιά συμμετέχει δύο φορές σε επεισόδια, τότε θα αποβάλλεται αμέσως από το πρωτάθλημα και θα υποβιβάζεται.

Επίσης θα πρέπει να υπάρξει αλλαγή στους κανόνες ασφαλείας για το ποιος έχει την ευθύνη. Ακούμε διαρκώς για την αστυνομία, για τον ένα, ή, τον άλλο. Από την πόρτα του γηπέδου και μέσα την αποκλειστική ευθύνη θα την έχουν οι ΠΑΕ. Ό,τι γίνεται στην Ευρώπη να ισχύσει κι εδώ. Πώς είναι δυνατό στα ευρωπαϊκά γήπεδα να εφαρμόζονται όλα αυτά χωρίς προβλήματα κι εδώ να ισχύουν άλλα πράγματα;».

Ερωτηθείς για το αν η συγγνώμη του Ιβάν Σαββίδη για τα γεγονότα της Τούμπας είναι ειλικρινής , απέφυγε να απαντήσει λέγοντας ότι «εδώ δεν είμαι αρμόδιος, αυτό το θα κρίνουν οι δικαστές».

«Δεν πάει άλλο»

Αναφερόμενος στις απειλές της FIFA για ποδοσφαιρικό Grexit, υπογράμμισε ότι είναι ορατό ένα τέτοιο ενδεχόμενο σε περίπτωση που οι φορείς δεν σοβαρευτούν. Ισχυρίστηκε πως η στάση της FIFA οφείλεται σε λάθη και παραλείψεις των ανθρώπων του ποδοσφαίρου.

«Δεν πάει άλλο η κατάσταση αυτή, αυτό ισχυρίστηκε η FIFA. Πρώτη φορά η απειλή αυτή έρχεται όχι λόγω κάποιων πολιτικών επιλογών, αλλά από λάθη και παραλείψεις των ανθρώπων του ποδοσφαίρου. Εάν δεν σοβαρευτούν οι φορείς, ναι μπορώ να πω ότι μπροστά μας υπάρχει το φάσμα του Grexit». Τέλος, δήλωσε ότι η FIFA έχει γίνει πιο επιθετική απέναντι στην Ελλάδα, καθώς «αυτή η εικόνα με το όπλο ήταν που “ξεχείλισε το ποτήρι”».